De nordjyske naboer er bedst til at hjælpe hinanden. Her bruger hver femte naboen som hjælp.

En ny undersøgelse fra TNS Gallup for Gjensidige Forsikring viser, at naboer i Nordjylland er dem der hjælper hinanden mest. I Nordjylland bruger hver femte deres nabo som praktisk hjælper til at passe husdyr, tømme postkassen eller låne ting af. Det er dobbelt så mange som på landsgennemsnittet. - Naboer kan spotte tyven, alarmere om brand og vandskader, og skovle sneen fra fortovet for hinanden. Det kan spare os for mange bekymringer og besvær at have nogen nær vores hjem, når vi ikke selv er der. Men for at det skal fungere optimalt, skal vi huske på, at godt naboskab går begge veje, siger Kim Rud-Petersen, der er koncerndirektør hos Nordic i Gjensidige Forsikring. Det vigtigste for at være en god nabo er, at man holder øje med hinandens boliger, mener hver femte i undersøgelsen. Og en undersøgelse fra Det Kriminalpræventive Råd viser, at man kan nedbringe indbrud og hærværk med op til 26 procent med naboskab.